Sooduskampaaniad on kaubanduses ühed efektiivsemad klientide ligi meelitamise meetodid, kuid alati ei tähenda kaupmehe näidatud soodushind seda, et tarbija tõesti midagi säästaks. Tarbijad kurdavad ajakirjandusele ikka ja jälle, et kaupmehe lubatud suur soodustus ja tegelik hinnavõit erinevad teineteisest märkimisväärselt.

Skeem on iseenesest lihtne: vahetult enne allahindluskampaaniat või selle ajal tõstetakse toote tavahinda, et luua tarbijale ekslik mulje suurest hinnavõidust. Sellise võttega saab tarbijale jätta mulje, et kampaania ajal kaupa ostes on tal võimalik raha kõvasti kokku hoida, kuigi pärast kõrgemast hinnast soodustust maha arvestades jääb hind mõnikord kunagisest tavahinnast kõrgemakski.

Probleem on levinud kõigis Eesti kaubandussektorites, kuid tegemist ei ole millegi ebaseaduslikuga. Seda peetakse ebaeetiliseks kauplemisvõtteks, kuid võimalust kedagi soodushindade eksitava esitamise eest karistada praegu ei ole.





Selle aasta alguses puhkes sotsiaalmeedias elav arutelu K-rauta e-poes tehtavate soodustuste üle. Nimelt märkas klient, kuidas ehituspood müüs e-poes ühte toodet tavahinnaga 54,91 eurot. Nädalavahetusel oli e-poes sooduskampaania ja toote hinda langetati 35% võrra. Kummalisel kombel oli toote tavahind kampaania ajaks tõusnud 85 euroni, seega sai klient „soodustoote” soetada nüüd 53,95 euro eest. Näidati küll suurt soodustust, kuid tegelik hinnavõit oli alla ühe euro. Samasuguseid kogemusi jagasid teisedki inimesed: tavahinnaga manipuleeriti, et tekitada tarbijale suure hinnavõidu illusioon.

Seotud lood: TTJA kontrollis Eesti suuremate ehitusmaterjalide jaemüüjate sooduskampaaniate läbiviimise ausust

Toona põhjendas K-rauta poode haldava firma Kesko Senukai esindaja hindade ja soodustuste esitamise kõrvalekaldeid tehniliste probleemidega.





Tasub mainida, et möödunud aastal trahvis Läti tarbijakaitse sealseid K-rauta poode haldavat firmat Kesko Senukai Latvia 20 000 euroga, sest see skeemitas hindadega. Sealgi näidati sooduspakkumiste ajal toodete tavahinda tegelikust märksa suuremana. Firmale pandi süüks sedagi, et tarbijatele ei selgitata piisavalt, millistele toodetele allahindlus kampaania ajal kehtib.